CELEX: 
Language: lt
Date: 2018-02-26 00:00:00
Title: KOMISIJOS DELEGUOTASIS REGLAMENTAS (ES) …/... kuriuo dėl tam tikrų narkotinių ir psichotropinių medžiagų pirmtakų (prekursorių) įtraukimo į oficialų medžiagų sąrašą iš dalies keičiami Europos Parlamento ir Tarybos reglamentas (EB) Nr. 273/2004 ir Tarybos reglamentas (EB) Nr. 111/2005

AIŠKINAMASIS MEMORANDUMAS
            
            
               1.DELEGUOTOJO AKTO BENDROSIOS APLINKYBĖS
            
            
            
               Įvadas 
            
            
               Narkotinių ir psichotropinių medžiagų pirmtakai (prekursoriai) yra cheminės medžiagos, kurios gali būti panaudotos neteisėtai narkotinių ar psichotropinių medžiagų gamybai. Reglamentu (EB) Nr. 273/2004 nustatytos prekybos narkotinių ir psichotropinių medžiagų pirmtakais (prekursoriais) Europos Sąjungos viduje stebėsenos priemonės, o ES ir trečiųjų šalių prekyba narkotinių ir psichotropinių medžiagų pirmtakais (prekursoriais) reglamentuojama Reglamentu (EB) Nr. 111/2005. Abiem reglamentais ES bendrai įgyvendinami 1988 m. Konvencijos dėl kovos su neteisėta narkotinių priemonių ir psichotropinių medžiagų apyvarta (toliau – 1988 m. JT konvencija) 12 straipsnyje nustatyti įpareigojimai. 
            
            
               Komisijai suteikiami įgaliojimai priimti deleguotuosius aktus ir papildyti šių reglamentų prieduose pateiktą oficialų narkotinių ir psichotropinių medžiagų pirmtakų (prekursorių) sąrašą naujomis medžiagomis. Šie įgaliojimai suteikia galimybę pritaikyti ES teisės aktus prie naujų neteisėto narkotinių ir psichotropinių medžiagų, visų pirma medžiagų, kurias nesunku paversti į oficialų sąrašą įtrauktomis medžiagomis, pirmtakų (prekursorių) naudojimo tendencijų ir atsižvelgti į visus 1988 m. JT konvencijos priedo narkotinių ir psichotropinių medžiagų pirmtakų (prekursorių) lentelių pakeitimus. 
            
            
               2016 m. spalio mėn., atsižvelgdama į gausą mirčių nuo opioidų, be kita ko, nuo heroino, į kurį įmaišyta fentanilio, ir kitų formų neteisėtai pagaminto fentanilio ir jo analogų, perdozavimo, Jungtinių Amerikos Valstijų Vyriausybė pasiūlė inicijuoti dviejų fentanilio prekursorių (4-anilino-N-fenetilpiperidino (ANPP) ir N-fenetil-4-piperidono (NPP)) įtraukimo į oficialų sąrašą procesą, kad juos būtų galima įrašyti į 1988 m. JT konvencijos I lentelę.
            
            
               Vėliau 2017 m. kovo 16 d. šešiasdešimtojoje sesijoje priimtais sprendimais 60/12 ir 60/13 Jungtinių Tautų Narkotinių medžiagų komisija atitinkamai nusprendė įrašyti ANPP ir NPP į 1988 m. JT konvencijos I lentelę. Sprendimai 60/12 ir 60/13 visiškai įsigalioja 2017 m. spalio 18 d. Todėl iki šios dienos visos Konvencijos šalys turėtų būti pradėjusios oficialaus ANPP ir NPP įrašymo į savo teisės aktus, skirtus narkotinių ir psichotropinių medžiagų pirmtakams (prekursoriams), procesą. 
            
            
               Taigi Komisija turi priimti deleguotąjį reglamentą, kuriuo iš dalies keičiami Europos Parlamento ir Tarybos reglamentas (EB) Nr. 273/2004 ir Tarybos reglamentas (EB) Nr. 111/2015, į jų priedus įrašant ANPP ir NPP. 
            
            
            
               Galimybė oficialiai įrašyti į Reglamentą (EB) Nr. 273/2004 ir Reglamentą (EB) Nr. 111/2005, priskiriant prie 1 arba 2 kategorijos
            
            
               Komisija gali savo nuožiūra nuspręsti, ar reglamentuose ANPP ir NPP priskirti prie 1, ar prie 2 kategorijos. Reglamentų 3 kategorija netinka, nes priskiriant prie šios kategorijos nebūtų laikomasi 1988 m. JT konvencija nustatytų įpareigojimų; 4 kategorija, kuri yra tik Tarybos reglamente (EB) Nr. 111/2005, taip pat atmetama, nes prie šios kategorijos galima priskirti tik į oficialų sąrašą įtrauktų medžiagų turinčius vaistus bei veterinarinius vaistus. 
            
            
               Oficialiai prie 1 kategorijos priskirtos cheminės medžiagos neteisėtai panaudotos kelia didesnę riziką ir paprastai būna visiškai arba iš dalies įjungtos į narkotinės arba psichotropinės medžiagos molekulę (t. y. tiesioginis prekursorius). Todėl abiejuose reglamentuose nustatyta šioms cheminėms medžiagoms taikyti griežčiausias kontrolės ir stebėsenos priemones. 2 kategorijos medžiagos arba kelia mažesnę riziką, arba šių cheminių medžiagų kiekiai, panaudojami narkotikams neteisėtai gaminti, sudaro tokią mažą bendro ES teisėtai parduodamo ir naudojamo kiekio dalį, kad oficialiai priskyrus jas prie 1 kategorijos susidarytų neproporcinga našta; taigi taikomos ne tokios griežtos atitinkamos kontrolės ir stebėsenos priemonės. 
            
            
               1 kategorijos medžiagas reikia laikyti saugiose patalpose (pvz., rakinamose, stebimose vaizdo kameromis ir pan.), o kiekvienas su šiomis medžiagomis dirbantis veiklos vykdytojas turi turėti licenciją. 2 kategorijos cheminių medžiagų saugiose patalpose laikyti neprivaloma, o veiklos vykdytojams pakanka registracijos. Vykdant išorės prekybos kontrolę, pagrindinis  šių dviejų kategorijų skirtumas yra tas, kad 1 kategorijos medžiagoms reikia ir importo, ir eksporto leidimo, o 2 kategorijos medžiagoms privaloma turėti tik eksporto leidimą. 
            
            
            
               Teisėtas ANPP ir NPP naudojimas ES
            
            
               Remiantis per įtraukimo į oficialų 1988 m. JT konvencijos sąrašą procesą surinkta informacija, galima daryti išvadą, kad teisėta ANPP ir NPP prekyba ir naudojimas Europos Sąjungoje vyksta, tačiau sandorių skaičius ir naudojami kiekiai yra nedideli. 
            
            
               ANPP gaminamas trijose valstybėse narėse ir bendrai per metus pagaminama apie 187 kg šios medžiagos. Apie importą pranešė tik viena ES valstybė narė.
            
            
               NPP gaminamas dviejose valstybėse narėse ir bendrai per metus pagaminama apie 1 565 kg šios medžiagos. Didelė šio kiekio dalis eksportuojama; taip pat ši medžiaga vežama ES viduje į kitas valstybes nares. Kitos valstybės narės, kurios pačios šios medžiagos negamina, taip pat pranešė apie jos importą ir eksportą, tačiau kiekis visais atvejais labai mažas.
            
         
         
            
               Kalbant apie teisėtą ANPP ir NPP naudojimą, viena valstybė narė pranešė per metus sunaudojanti 600–700 kg šių medžiagų farmacijos pramonėje fentaniliui gaminti; kita valstybė narė irgi pranešė apie fentanilio gamybą naudojant NPP (iš viso 2015 m. pagaminta 94 kilogramai fentanilio). Kai kurios kitos valstybės narės pranešė apie nedidelius teisėtai naudojamus kiekius vaistuose ir mokslinių tyrimų reikmėms. Galiausiai, dar viena valstybė narė pranešė, kad joje 0,001 kg ANPP panaudota kaip pamatinis etalonas.
            
            
            
               Neteisėta fentanilio ir jo analogų gamyba ir vartojimas ES 
            
            
               Europos narkotikų ir narkomanijos stebėsenos centro (EMCDDA) 2017 m. leidinyje „Europos narkotikų vartojimo paplitimo ataskaita: tendencijos ir pokyčiai“
                  1
                paaiškinama, kad „didelį susirūpinimą kelia neseniai Europoje ir Šiaurės Amerikoje atsiradę nauji labai stiprūs sintetiniai opioidai, daugiausia – fentanilio dariniai. Nuo 2012 m. per ES ankstyvojo perspėjimo sistemą gaunama vis daugiau pranešimų apie šias medžiagas ir jų žalą. Šios medžiagos pardavinėjamos interneto rinkose, taip pat neteisėtoje rinkoje. Kartais jos pardavinėjamos kaip heroinas, kiti neteisėti narkotikai arba sumaišytos su šiais narkotikais ir net kaip suklastoti vaistai. Labai stiprūs sintetiniai opioidai kelia didelius pavojus ne tik juos vartojančių, bet ir jų gamyboje dalyvaujančių asmenų, taip pat pašto darbuotojų ir teisėsaugos pareigūnų sveikatai. Daugeliui tūkstančių dozių pagaminti pakanka nedidelio šių medžiagų kiekio, todėl jas lengva nuslėpti ir gabenti. Tai – didelis iššūkis narkotikų kontrolės tarnyboms. Kartu šios medžiagos yra potencialiai patraukli ir pelninga prekė vykdant organizuotą nusikalstamumą.“ Nors nėra žinoma, kiek tiksliai mirčių nuo perdozavimo ES yra susijusios su neteisėtu fentaniliu ir jo analogais, kai kurios valstybės narės, pavyzdžiui, Estija ir Švedija, pranešė apie daugiau kaip 100 atvejų kiekvienoje jų per pastaruosius metus. 
            
            
               Informacijos apie neteisėtą fentanilio ir jo analogų gamybą ES yra labai mažai. Anot Jungtinių Tautų narkotikų kontrolės ir nusikalstamumo prevencijos biuro (UNODC), kol kas ES išardytos dvi fentanilį gaminusios laboratorijos – viena virtuvėje įrengta laboratorija Slovakijoje (2011 m.) ir viena virtuvėje įrengta laboratorija Vokietijoje (2015 m.). Be to, Estijos valdžios institucijos pranešė apie du NPP konfiskavimo atvejus 2016 m. – birželio mėn. iš Kinijos gauta siunta, kurioje buvo 10,24 kg medžiagos, o rugpjūčio mėn.– dar viena siunta iš Kinijos, kurioje buvo 101,1 g medžiagos. Tikėtina, kad ši medžiaga užsisakyta ir buvo skirta fentaniliui ir jo dariniams neteisėtai gaminti. 
            
            
            
               Oficialaus priskyrimo prie 1 kategorijos poveikis. Pagrindinių suinteresuotųjų subjektų nuomonės 
            
            
               2017 m. gegužės 11 ir 12 d. vykusiame 20-ajame ekspertų grupės narkotinių ir psichotropinių medžiagų pirmtakų (prekursorių) klausimais posėdyje ES valstybių narių kompetentingų institucijų atstovai svarstė klausimą, ar remiantis Komisijos parengtu apibendrinamuoju dokumentu oficialiai įtraukti ANPP ir NPP į Reglamento (EB) Nr. 273/2004 ir Reglamento (EB) Nr. 111/2005 priedus. Visos pasisakiusios valstybės narės tvirtai rėmė oficialų priskyrimą prie 1 kategorijos. Šiai nuomonei neprieštaravo nė viena valstybė narė. 
            
            
               Komisija šiuo klausimu konsultavosi ir su visomis susijusiomis Europos pramonės asociacijomis. Europos chemijos pramonės taryba (CEFIC) pasiūlė oficialiai įrašyti priskiriant prie 1 kategorijos, atsižvelgiant į mirtis nuo perdozavimo, susijusias su neteisėta fentanilio gamyba, ir į tai, kad šios medžiagos yra tiesioginiai prekursoriai, kuriuose yra aktyviųjų sudedamųjų dalių. Be to, teisėtas ANPP ir NPP naudojimas jau griežtai stebimas, nes šios medžiagos naudojamos beveik vien tik farmacijos pramonėje (kurioje reikia laikytis daugybės kitų reikalavimų) ir kontroliuojamam vaistui (fentaniliui) gaminti, jo gamyba irgi griežtai reglamentuojama teisės aktais. Todėl pramonei tenkanti papildoma našta bus nedidelė. Europos cheminių medžiagų platintojų asociacija (FECC) pastabų nei pasiūlymų neturėjo. Europos farmacijos pramonės ir asociacijų federacija (EFPIA) irgi neturėjo išskirtinės nuomonės. Taigi galima daryti išvadą, kad šios federacijos oficialiam priskyrimui prie 1 kategorijos neprieštarauja. 
            
            
            
               Išvada. Oficialus įrašymas į Reglamentą (EB) Nr. 111/2005 ir Reglamentą (EB) Nr. 273/2004, priskiriant prie 1 kategorijos
            
            
               Atsižvelgiant į tai, kad 
            
            
               - ANPP yra tiesioginis fentanilio ir acetilfentanilio prekursorius; NPP gali būti naudojamas kaip pradinė medžiaga, iš kurios gaunamas ANPP, iš kurio vėliau sintetinamas fentanilis, arba gali būti naudojamas kaip tiesioginis įvairių fentanilio analogų prekursorius; kitaip tariant, abi šias medžiagas galima nesunkiai paversti neteisėtomis narkotinėmis arba psichotropinėmis medžiagomis fentaniliu arba jo analogais;
            
            
               - kai kuriuose ES regionuose dėl netinkamo fentanilio ir jo analogų naudojimo ir dėl piktnaudžiavimo jais kyla didelių socialinių ir visuomenės sveikatos problemų (mirtys nuo perdozavimo);
            
            
               - yra požymių, kad ES vykdoma stambaus masto neteisėta fentanilio gamyba iš ANPP ir NPP; siekiant išspręsti šią problemą, tikslinga kontroliuoti ANPP ir NPP importą; 
            
            
               - abiejų šių medžiagų teisėtai gamybai, prekybai ir naudojimui ES taikomi apribojimai; todėl jas oficialiai priskyrus prie 1 kategorijos ES ekonominės veiklos vykdytojams ir kompetentingoms institucijoms teksiantis papildomas darbo krūvis būtų nedidelis; 
            
            
               - abi medžiagos naudojamos beveik vien tik farmacijos pramonėje ir kontroliuojamam vaistui gaminti, tad jos jau griežtai kontroliuojamos (pvz., leidimų sistemos, taikomos vaistams, gamintojams, platintojams ir su vaistų veikliosiomis medžiagomis susijusiems subjektams); tai reiškia, kad dėl 1 kategorijai taikomų papildomų reikalavimų, pavyzdžiui, reikalavimo laikyti medžiagas saugiose patalpose, nesusidarys daug papildomos naštos;
            
            
               - beveik visi suinteresuotieji subjektai, visų pirma valstybių narių kompetentingos institucijos ir susiję ekonominės veiklos vykdytojai, pirmenybę teikia oficialiam ANPP ir NPP įrašymui priskiriant prie 1 kategorijos; šiam pasiūlymui prieštaraujančių suinteresuotųjų subjektų nėra; 
            
            
               tiek 4-anilino-N-fenetilpiperidinas (ANPP), tiek N-fenetil-4-piperidonas (NPP) turėtų būti oficialiai įrašyti į Reglamento (EB) Nr. 273/2004 I priedą ir Reglamento (EB) Nr. 111/2005 priedą juos priskiriant prie 1 kategorijos. 
            
            
               2.KONSULTACIJOS PRIEŠ PRIIMANT AKTĄ
            
         
         
            
            
               Vadovaujantis Europos Parlamento, Tarybos ir Europos Komisijos bendrojo susitarimo dėl deleguotųjų aktų 4 punktu, atliekant parengiamuosius darbus dėl šio deleguotojo akto surengtos tinkamos ir skaidrios konsultacijos, taip pat ir su ekspertais. Europos Parlamentui ir Tarybai laiku ir tinkamai nusiųsti susiję dokumentai. 2017 m. gegužės 11 d. ir 12 d. vykusiuose posėdžiuose ir pagal rašytinę procedūrą nuo 2017 m. lapkričio 14 d. iki 2017 m. gruodžio 15 d. konsultuotasi su ekspertų grupe narkotinių ir psichotropinių medžiagų pirmtakų (prekursorių) klausimais. Be to, 4 savaites, nuo 2017 m. lapkričio 15 d. iki 2017 m. gruodžio 13 d., pasiūlymas buvo skelbiamas Europos Komisijos geresnio reglamentavimo portale siekiant gauti atsiliepimų. 
            
            
               3.DELEGUOTOJO AKTO TEISINIAI ASPEKTAI
            
            
            
               Reglamentai (EB) Nr. 111/2005 ir (EB) Nr. 273/2004 yra glaudžiai susiję. Jais bendrai įgyvendinamos 1988 m. JT konvencijos 12 straipsnyje numatytos priemonės. Komisijos deleguotuoju reglamentu (ES) 2015/1011 ir Komisijos įgyvendinimo reglamentu (ES) 2015/1013 buvo priimtos bendrosios reglamentų (EB) Nr. 111/2005 ir (EB) Nr. 273/2004 įgyvendinimo taisyklės.
            
            
               Atsižvelgiant į tai, kas išdėstyta pirmiau, dviejų skirtingų įgaliojimų, grindžiamų skirtingais pagrindiniais teisėkūros procedūra priimtais aktais, sujungimas į vieną deleguotąjį aktą yra pateisinamas dėl glaudaus materialinio ryšio tarp minėtų įgaliojimų.
            
            
               KOMISIJOS DELEGUOTASIS REGLAMENTAS (ES) …/...
            
            
               2018 02 26
            
            
               kuriuo dėl tam tikrų narkotinių ir psichotropinių medžiagų pirmtakų (prekursorių) įtraukimo į oficialų medžiagų sąrašą iš dalies keičiami Europos Parlamento ir Tarybos reglamentas (EB) Nr. 273/2004 ir Tarybos reglamentas (EB) Nr. 111/2005 
            
            
               (Tekstas svarbus EEE)
            
            
               EUROPOS KOMISIJA,
            
            
               atsižvelgdama į Sutartį dėl Europos Sąjungos veikimo,
            
            
               atsižvelgdama į 2004 m. vasario 11 d. Europos Parlamento ir Tarybos reglamentą (EB) Nr. 273/2004 dėl narkotinių medžiagų pirmtakų (prekursorių)
                  2
               , ypač į jo 15 straipsnį,
            
            
               atsižvelgdama į 2004 m. gruodžio 22 d. Tarybos reglamentą (EB) Nr. 111/2005, nustatantį prekybos narkotinių ir psichotropinių medžiagų pirmtakais (prekursoriais) tarp Bendrijos ir trečiųjų šalių stebėsenos taisykles
                  3
               , ypač į jo 30a straipsnį,
            
            
               kadangi:
            
            
               (1)tiek Reglamento (EB) Nr. 273/2004 I priede, tiek Reglamento (EB) Nr. 111/2005 priede pateiktas oficialus medžiagų, kurioms taikoma keletas šiuose reglamentuose nustatytų suderintos kontrolės ir stebėsenos priemonių, sąrašas;
            
            
               (2)Jungtinių Tautų Narkotinių medžiagų komisijos sprendimais 60/12 ir 60/13, priimtais 2017 m. kovo 16 d. vykusioje jos šešiasdešimtojoje sesijoje, 4-anilino-N-fenetilpiperidinas (ANPP) ir N-fenetil-4-piperidonas (NPP) įtraukti į 1988 m. gruodžio 19 d. Jungtinių Tautų konvencijos dėl kovos su neteisėta narkotinių priemonių ir psichotropinių medžiagų apyvarta
                  4
                (toliau – 1988 m. JT konvencija) I lentelę;
            
            
               (3)Reglamento (EB) Nr. 273/2004 ir Reglamento (EB) Nr. 111/2005 tikslas – Sąjungoje įgyvendinti 1988 m. JT konvencijos 12 straipsnį. Taigi ANPP ir NPP turėtų būti įtraukti į Reglamento (EB) Nr. 273/2004 I priedą ir į Reglamento (EB) Nr. 111/2005 priedą;
            
            
               (4)tuose prieduose išvardytos į oficialų sąrašą įtrauktos medžiagos, yra suskirstytos į kategorijas, kurioms taikomos skirtingos priemonės, siekiant užtikrinti tinkamą kiekvienos konkrečios medžiagos keliamos grėsmės ir teisėtai prekybai tenkančios naštos pusiausvyrą. Griežčiausios kontrolės ir stebėsenos priemonės taikomos prie 1 kategorijos priskirtoms medžiagoms. Pavyzdžiui, 1 kategorijos medžiagas reikia laikyti saugiose patalpose, o kiekvienas su šiomis medžiagomis dirbantis veiklos vykdytojas turi turėti licenciją; 
            
            
               (5)ANPP yra tiesioginis fentanilio ir acetilfentanilio prekursorius. NPP gali būti naudojamas kaip pradinė medžiaga, iš kurios gaunamas ANPP, iš kurio vėliau sintetinamas fentanilis, arba gali būti naudojamas kaip tiesioginis įvairių fentanilio analogų prekursorius. Kitaip tariant, abi medžiagas galima nesunkiai paversti fentaniliu arba jo analogais; 
            
         
         
            
               (6)kai kuriuose Sąjungos regionuose dėl netinkamo fentanilio ir jo analogų naudojimo ir dėl piktnaudžiavimo jais kyla didelių socialinių ir visuomenės sveikatos problemų (visų pirma, daugėja mirčių nuo perdozavimo). Yra požymių, kad Sąjungoje vykdoma stambaus masto neteisėta fentanilio gamyba iš ANPP ir NPP. Siekiant išspręsti šią problemą, reikėtų įvesti ANPP ir NPP importo kontrolę;
            
            
               (7)ANPP ir NPP teisėtai gamybai, prekybai ir naudojimui Sąjungoje taikomi apribojimai. Todėl oficialiai įrašius šias medžiagas priskiriant jas prie 1 kategorijos Sąjungos ekonominės veiklos vykdytojams ir kompetentingoms institucijoms susidarytų nedaug papildomos administracinės naštos. Be to, per konsultacijas su ekonominės veiklos vykdytojais ir valstybėmis narėmis paaiškėjo, kad pirmenybė aiškiai skiriama abiejų medžiagų įtraukimui į reglamentus jas priskiriant prie 1 kategorijos; 
            
            
               (8)atsižvelgiant į tai, kas išdėstyta 5, 6 ir 7 konstatuojamosiose dalyse, medžiagos ANPP ir NPP turėtų būti oficialiai įrašytos į Reglamento (EB) Nr. 273/2004 I priedą ir Reglamento (EB) Nr. 111/2005 priedą jas priskiriant prie 1 kategorijos;
            
            
               (9)todėl Reglamentas (EB) Nr. 273/2004 ir Reglamentas (EB) Nr. 111/2005 turėtų būti atitinkamai iš dalies pakeisti;
            
            
               (10)kadangi Sąjungoje vykdoma teisėta ANPP ir NPP gamyba, prekyba ir naudojimas, ekonominės veiklos vykdytojams ir kompetentingoms institucijoms reikėtų suteikti pakankamai laiko prisitaikyti prie šiuo reglamentu padarytų pakeitimų;
            
            
               (11)Reglamentu (EB) Nr. 273/2004 ir Reglamentu (EB) Nr. 111/2005 bendrai įgyvendinamos tam tikros 1988 m. JT konvencijos nuostatos. Kadangi tarp šių dviejų reglamentų esama glaudaus materialinio ryšio, yra pateisinama pakeitimus priimti vienu deleguotuoju aktu,
            
            
               PRIĖMĖ ŠĮ REGLAMENTĄ:
            
            
               1 straipsnis
                  Reglamento (EB) Nr. 273/2004 pakeitimas
            
            
               Reglamento (EB) Nr. 273/2004 I priedo lentelėje, skirtoje į oficialų sąrašą įtrauktoms 1 kategorijos medžiagoms, į medžiagų sąrašą tinkamoje vietoje eilės tvarka pagal KN kodą įterpiami šie įrašai: 
            
            
            
                     
                        
                           Medžiaga
                        
                     
                  
                  
                     
                        
                           KN pavadinimas (jei skiriasi)
                        
                     
                  
                  
                     
                        
                           KN kodas
                        
                     
                  
                  
                     
                        
                           CAS numeris
                        
                     
                  
               
                     
                        
                            „4-anilino-N-fenetilpiperidinas (ANPP)
                        
                     
                  
                  
                     
                        
                     
                  
                  
                     
                        
                           2933 39 99
                        
                     
                  
                  
                     
                        
                           21409-26-7
                        
                     
                  
               
                     
                        
                           N-fenetil-4-piperidonas 
                        
                        
                           (NPP)
                        
                     
                  
                  
                     
                        
                     
                  
                  
                     
                        
                           2933 39 99
                        
                     
                  
                  
                     
                        
                           39742-60-4“
                        
                     
                  
               
               2 straipsnis
                  Reglamento (EB) Nr. 111/2005 pakeitimas
            
            
               Reglamento (EB) Nr. 111/2005 priedo lentelėje, skirtoje į oficialų sąrašą įtrauktoms 1 kategorijos medžiagoms, į medžiagų sąrašą tinkamoje vietoje eilės tvarka pagal KN kodą įterpiami šie įrašai:
            
            
            
                     
                        
                           Medžiaga
                        
                     
                  
                  
                     
                        
                           KN pavadinimas (jei skiriasi)
                        
                     
                  
                  
                     
                        
                           KN kodas
                        
                     
                  
                  
                     
                        
                           CAS Nr.
                        
                     
                  
               
                     
                        
                           „4-anilino-N-fenetilpiperidinas (ANPP)
                        
                     
                  
                  
                     
                        
                     
                  
                  
                     
                        
                           2933 39 99
                        
                     
                  
                  
                     
                        
                           21409-26-7
                        
                     
                  
               
                     
                        
                           N-fenetil-4-piperidonas 
                        
                        
                           (NPP)
                        
                     
                  
                  
                     
                        
                     
                  
                  
                     
                        
                           2933 39 99
                        
                     
                  
                  
                     
                        
                           39742-60-4“
                        
                     
                  
               
               3 straipsnis
                  Įsigaliojimas ir taikymas
            
            
               Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje. 
            
            
               Jis taikomas nuo ….
            
            
            
               Šis reglamentas privalomas visas ir tiesiogiai taikomas visose valstybėse narėse.
            
         
         
            
               Priimta Briuselyje 2018 02 26
            
            
               
                     Komisijos vardu
               
               
                     Pirmininkas
                     Jean-Claude JUNCKER
               
            
         
         
            
                  
                     (1)
                  
                        
                  http://www.emcdda.europa.eu/system/files/publications/4541/TDAT17001LTN.pdf
               
               
                  
                     (2)
                  
                        OL L 47, 2004 2 18, p. 1. 
               
               
                  
                     (3)
                  
                        OL L 22, 2005 1 26, p. 1.
               
               
                  
                     (4)
                  
                        OL L 326, 1990 11 24, p. 57.